ཉེ་སྔོན་ངོས་རང་ཝ་ར་ཎཱ་སིར་ཡོད་སྐབས་རེ་འདུན་ཞིག་བཤད་པ་ཡིན།ཁྱེད་རང་ཚོས་མི་སྐྱ་ཕོ་མོ་ཚོར་མཚན་ཉིད་བསླབ་རྒྱུ་ཞིག་བཟོ་དགོས་པ་རེད།མ་གཞི་བཙུན་མ་ཚོས་རྟགས་གསལ་བཏང་ནས་ཧ་ཅང་ཡག་པོ་ཡོད་ཀྱང་།ཁྱིམ་པ་ཕོ་མོ་ཚོར་དེ་ལྟ་བུའི་སློབ་སྦྱོང་བྱེད་སའི་བསྟི་གནས་ཡོད་པ་མ་རེད།གདན་སའི་ནང་དུ་དེ་ལྟ་བུའི་སློབ་སྦྱོང་བྱེད་ས་དུས་དང་དུས་ཐབས་ཤེས་མེད་དམ་ཞེས་སྐད་ཆ་བྱུང་དུས་བདེ་བོ་རང་མི་འདུགཝ་ར་ཎཱ་སིར་ཡོད་པའི་མཐོ་རིམ་སློབ་གྲྭ་དེ་ཡིས་ཁྱིམ་པ་སློབ་ཕྲུག་ཕོ་མོ་ཚོས་རིགས་ལམ་བསླབ་ས་ཞིག་བཟོ་ན་ཞེས་བཤད་པ་ཡིན།སྔོན་མ་འབྲུག་ཏུ་དགོན་པ་ཆུང་ཆུང་ཞིག་དང་དེའི་ནང་དུ་གྲྭ་བ་ཁ་ཤས་གྲྭ་ས་ལ་བསྡད་མྱོང་བས་རྟགས་གསལ་གཏོང་བ་སོགས་བྱེད་ཀྱི་འདུགཁོ་ཚོས་དེར་རིགས་ལམ་ཁྲིད་ནས་འཛིན་གྲྭ་ཞིག་ཚོགས་པ་འདྲ།མི་མང་པོ་མེད་ཀྱང་འབྲུག་པའི་བློན་ཆེན་ཞིག་གི་ཕྲུ་གུ་ཞིག་གིས་དོ་སྣང་བྱས་ཏེ་དེའི་ནང་དུ་སློབ་སྦྱོང་བྱེད་པར་ཡོང་བ་རེད་ཟེར།ཁོས་ཆེད་ལས་ཁྲིམས་དཔོན་བྱས་པ་དང་སྔར་རིགས་ལམ་སྦྱང་བས་ཁ་ཧ་ཅང་བདེ་བོ་ཡོང་གི་འདུག་ཅེས་བཤད་འདུགརིགས་ལམ་བསླབས་པས་ཀླད་པ་གྲུང་རུ་ཕྱིན་པ་རེད།ཕྱོགས་གཅིག་ནས་སྡིག་ཅག་རེད།མིའི་སྐྱོན་གང་དུ་འདུག།སྐྱོན་བཏོན་རྒྱུ་ལས་སླ་བོ་ཆགས་ཀྱི་ཡོད་པ་རེད།དེས་ཕན་གྱི་ཡོད།སོ་སོས་ཆེད་ལས་ཅི་ཞིག་བྱས་ཀྱང་རིགས་ལམ་གྱི་ཐོག་ནས་འགྲོ་རྒྱུ་བྱུང་ན་ཕལ་སྐད་དུ་བཤད་ན་མི་ཁ་བདེ་བོ་ཆགས་པ་ལ་ཏན་ཏན་ཁྱད་པར་ཡོད་པ་རེད།དེ་འཛམ་གླིང་འདིར་ནང་པའི་ལུང་པ་གཞན་སུ་ལའང་ཡོད་པ་མ་རེད།རྒྱ་གར་ལ་ཉམས་ཚར་བ་རེད།སྲོལ་རྒྱུན་ཉམས་པ་མེད་པར་ཡོད་པ་ནི་བོད་པ་གཅིག་པུ་རེད།འདི་བོད་ཀྱི་གཅེས་ནོར་ཡིན་པ་ལ་ངོས་འཛིན་བྱས་ནས་སྐྱ་སེར་ཕོ་མོ་དབྱེ་བ་མེད་པ་བྱས་ཏེ་དོ་སྣང་བྱོས།མཁྱེན་སོང་ངམ།ད་ལྟ་བཙུན་མའི་རྟགས་གསལ་གཏོང་བཞིན་ཡོད་པ་རེད།རྗེས་ལ་ཁྱོད་རང་ཚོ་ཨ་ཅག་ལགས་སྐྲ་རིང་པོ་ཅན་ཚོས་སྐྲ་ཟིང་ཟིང་ངང་འཁོར་གསུམ་བསྐོར་བ་དང་ཚ་བརྒྱག་པ་སོགས་བྱེད་ཐུབ་ན་ཡག་པོ་རེད།ཆོས་ལ་དད་པ་ཡོད་ནའང་རེད་མེད་ནའང་རེད།ཤེས་ཡོན་རང་གི་ཐོག་ནས་ཁྱོད་རང་ཚོས་སེམས་ཤུགས་བསྐྱེད་ཤོགའདི་ངོས་ཀྱིས་བཤད་འདོད་བྱུང་།འཛམ་གླིང་ས་ཕྱོགས་གང་དུ་ཡིན་ནའང་སྤོབས་པ་བྱེད་ཆོག་པ་ཞིག་དང་ངོམས་ཆོག་པ་ཞིག་ཏན་ཏན་རེད།སོ་སོའི་གཅེས་ནོར་དང་འཛམ་བུ་གླིང་གི་སྤྱི་ནོར་བརྗོད་ཐུབ་པ་ཞིག་རེད།གཞོན་སྐྱེས་སྐྱ་སེར་ཕོ་མོ་དབྱེ་བ་མེད་པར་བདག་པོ་བརྒྱག་ཐུབ་པ་ལ་བསམ་བློ་ཐོངས།ལྔ་དང་ལྔ་བཅུ་ཟེར་ནས་དེ་དང་སྦྲེལ་བ་ཡིན་ན་ལོ་ལྔ་འགོར་གྱི་རེད།དེའི་སློབ་སྦྱོང་ཡག་པོ་བྱུང་བ་ཡིན་ན་ལོ་ལྔ་བཅུའི་རིང་ལ་རྣམ་དཔྱོན་འདོན་ཐུབ་ཀྱི་རེད།མཁྱེན་སོང་ངམ།བཀྲ་ཤིས་བདེ་ལེགས།ཞེས་བཀའ་སྩལ་ཡོད་པ་བཅས།།